# КРАТКА ХАРАКТЕРИСТИКА НА ПРОДУКТА

# 1.ИМЕ НА ЛЕКАРСТВЕНИЯ ПРОДУКТ

Офталмо-Септонекс 0,2 mg/ ml+19 mg/ ml + 0,5 mg/ ml капки за очи, разтвор

Ophthalmo-Septonex 0.2 mg/ ml+19 mg/ ml + 0,5 mg/ ml eye drops, solution

# 2. КАЧЕСТВЕН И КОЛИЧЕСТВЕН СЪСТАВ

10 ml разтвор съдържа 2 mg карбетопендецинов бромид *(carbaethopendecine bromide)*, 190 mg борна киселина *(boric acid)* и 5 mg боракс *(borax).*

1 ml разтвор съдържа 0,2 mg карбетопендецинов бромид *(carbaethopendecine bromide),* 19 mg борна киселина *(boric acid)* и 0,5 mg боракс *(borax).*

# 3. ЛЕКАРСТВЕНА ФОРМА

Капки за очи, разтвор

Бистър, безцветен разтвор

# 4. КЛИНИЧНИ ДАННИ

## 4.1. Терапевтични показания

Остър и хроничен негноен конюнктивит, блефарит и негноен суперфициален кератит. Този продукт може да се използва от възрастни, юноши и деца.

## 4.2. Дозировка и начин на приложение

### Дозировка

Разтворът се инсталира в долния конюнктивален сак на окото. При остри възпаления се прилага 1 капка на всеки 1-2 часа. При хронични възпаления се прилага 1 капка 1-3 пъти дневно. При остри и подостри възпаления може да е благоприятна комбинацията от капки и мас (Офталмо-Септонекс). Максималната продължителност на лечението е 10 дни.

### Начин на приложение

Дръпнете надолу долния клепач на окото, наведете главата леко назад и погледнете нагоре, докато поставяте една капка във всяко око.

## 4.3. Противопоказания

Офталмо-Септонекс не трябва да се прилага в случай на свръхчувствителност към активните вещества или към някое от помощните вещества, изброени в точка 6.1, както и при пациенти със сух кератоконюнктивит *(keratoconjunctivitis sicca).*

## 4.4. Специални предупреждения и предпазни мерки при употреба

Няма данни.

## 4.5. Взаимодействие с други лекарствени продукти и други форми на взаимодействие

Взаимодействия не са известни.

## 4.6. Фертилитет, бременност и кърмене

Приложението на продукта не е противопоказано по време на бременност и кърмене. Поради вероятността от системна абсорбция след локално приложение, обаче, е необходимо да се прецени дали потенциалната полза за майката надхвърля потенциалния риск за плода или кърмачето.

## 4.7. Ефекти върху способността за шофиране и работа с машини

Офталмо-Септонекс няма влияние върху дейности, изискващи повишено внимание (управляване на моторни превозни средства и работа с машини). Все пак може да се очаква временно замъглено виждане след приложението и затова такива дейности може да се извършват само след изчезването на този ефект.

## 4.8. Нежелани лекарствени реакции

Нежеланите реакции се класифицират според следните категории за честота на възникване: Много чести (≥ 1/10), Чести (≥1/100 до <1/10), Нечести (≥ 1/1000 до < 1/100), Редки (≥ 1/10 000 до < 1/1000), Много редки (<1/10 000),

С неизвестна честота (оценка на честотата не може да бъде направена от наличните данни).

Нарушения на очите

С неизвестна честота: конюнктивална конгестия, конюнктивално възпаление.

Възможно е да се наблюдават реакции на свръхчувствителност. При пациенти чувствителни към някое от активните вещества, може да се наблюдава конгестия или усещане за парене на конюнктивата.

Съобщаване на подозирани нежелани реакции

Съобщаването на подозирани нежелани реакции след разрешаване за употреба на лекарствения продукт е важно. Това позволява да продължи наблюдението на съотношението полза/риск за лекарствения продукт. От медицинските специалисти се изисква да съобщават всяка подозирана нежелана реакция чрез Изпълнителна агенция по лекарствата, ул. „Дамян Груев” № 8, 1303 София, тел.: +359 2 8903417, уебсайт: [www.bda.bg](http://www.bda.bg).

## 4.9. Предозиране

Правилната употреба на този продукт изключва вероятността за остра интоксикация. Такава може да настъпи след случайно (или със суицидна цел) поглъщане на голямо количество от продукта.

Острата интоксикация се проявява със симптоми главно от страна на стомашно-чревния тракт и кожата. Описани са и симптоми от страна на централната нервна система.

Симптоми, показващи увреждане на стомашно-чревния тракт са гастроентерит, повръщане, диария и коремна болка. Персистиращи, рефрактерни на лечение повръщане и диария може да доведат до остра дехидратация, шок, кома и смърт, развиващи се вследствие на колапс на кръвната циркулация.

Кожните реакции включват еритематозен обрив засягащ кожата и лигавиците, последван от десквамация.

Симптоми на увреждане на централната нервна система са свръхвъзбудимост, безпокойство опистотонус, тремор, летаргия, главоболие, конвулсии, депресия и кома.

Освен това интоксикацията може да доведе до увреждане на бъбречните тубули. Рядко са описвани случаи на чернодробно увреждане и жълтеница.

Лечението на интоксикацията е симптоматично и включва очистване на стомашно-чревния тракт, форсирана диуреза, обменно кръвопреливане, перитонеална диализа, хемодиализа и хемоперфузия. Няма специфичен антидот.

# 5. ФАРМАКОЛОГИЧНИ СВОЙСТВА

## 5.1. Фармакодинамични свойства

**Фармакотерапевтична група:** продукти за очно приложение

**АТС код:** S01AX00

Механизъм на действие

Карбетопендецинов бромид е четвъргична амониева сол с мек антисептичен ефект. Притежава бактерицидни свойства и води до промени в пермеабилитета на бактериалните клетъчни мембрани. Активността му е по-изразена спрямо Грам-положителните микроорганизми, отколкото при Грам-отрицателните. Някои бактериални щамове като *Pseudomonas* и *Mycobacterium tuberculosis* са резистентни. Карбетопендецинов бромид не е активен спрямо спорите на бактериите. Притежава фунгицидни свойства.

Борната киселина се характеризира с бактериостатични и фунгистатични свойства.

## 5.2. Фармакокинетични свойства

Борната киселина се абсорбира от стомашно-чревния тракт, както и през кожа и лигавица с нарушена цялост. Не се абсорбира от интактна кожа. Около 50% от абсорбираното количество се екскретира в рамките на 12 часа в урината. Останалото количество се екскретира за 7 дни.

## 5.3. Предклинични данни за безопасност

Изпитване за дразнене на очите не показва иритативни реакции.

# 7. ПРИТЕЖАТЕЛ НА РАЗРЕШЕНИЕТО ЗА УПОТРЕБА

Teva B.V.

Swensweg 5,2031 GA Haarlem

Нидерландия

# 8.НОМЕР НА РАЗРЕШЕНИЕТО ЗА УПОТРЕБА

Per. № 9700448

# 9. ДАТА НА ПЪРВО РАЗРЕШАВАНЕ/ПОДНОВЯВАНЕ НА РАЗРЕШЕНИЕТО ЗА УПОТРЕБА

Дата на първо разрешаване: 02 октомври 1997 г.

Дата на последно подновяване: 10 март 2010 г.

# 10. ДАТА НА АКТУАЛИЗИРАНЕ НА ТЕКСТА